ბრინჯაოს მხედარი

პეტერბურგული მოთხრობა

**შ ე ს ა ვ ა ლ ი**

**წყალთა ნაპირას - ქანდაკის მსგავსი -**

**ის იდგა, დიად ფიქრებით სავსე,**

**და ველს გასცქერდა. წყალთა გროვებით**

**რბოდა მდინარე; ზვირთების თავზე**

**მოსჩანდა ნავი განმარტოებით.**

**და ნაპირებზე ხავსის ნოხებით**

**აქა-იქ ჩანდნენ შავად ქოხები -**

**ჩუხონელთ ბუდე ველურ მხარეში.**

**და ტყე - ჭაობით განაპოხეი -**

**ნისლში დაფარულ სხივთა გარეშე**

**მეფობდა ირგვლივ.**

**ფიქრობდა იგი:**

**აქედან მედგრად შევუტევთ შვედელს,**

**და - ჰკანკალებდეს მტერი სასტიკი -**

**აქ ამოვიყვანთ ქალაქის კედელს.**

**თვითონ ბუნებამ აქ აღიარა,**

**რომ ევროპისკენ გავჭრათ ფანჯარა;**

**ზღვის პირს დავეყრდნოთ მაგარი ფეხით,**

**ახალ ტალღების კვალით უტეხით**

**ჩვენ ვესტუმრება ფლაგთა კრებული**

**და ვიზეიმებთ გალაღებული.**

**ას წელმა განვლო, ნორჩი ქალაქი -**

**ჩრდილო ქვეყნების უცხო მშვენება,**

**იქ, სადაც იყო ჭაობთ ალაგი,**

**აზიდულია ამაყ ჩვენებად.**

**სადაც ფინელი მეთევზე წინათ,**

**მწირი ბუნების გერი საწყალი,**

**დაბალ ხავსიან ნაპირთა შინა**

**ისროდა ბადეს ტალღებში - მკრთალი,**

**სადაც სუფევდა უდაბნო მწირი,**

**ჩანს ნაპირების სივრცეზე ხშირი**

**სასახლეების, კოშკების რიგი,**

**მწყობრ გიგანტების რკალი სასტიკი,**

**მოჰქრის ტალღებზე გემი მრავალი**

**ყოველი მხრიდან აქ მომავალი,**

**რომ ნავსდგურთან იგემონ წყალი.**

**შემოსილია გრანიტით ნევა**

**და წყლებს ხიდები ყველგან ემჩნევა,**

**ნევის კუძულნი მწვანე ბაღებით**

**არიან ყველგან განაჩაღები.**

**უმცროს სატახტო წინაშე თავი**

**მოხუც მოსკოვმა დაჰხარა ზავით.**

**ვით ნორჩ დედოფლის წინაშე მკრთალმა**

**გვირგვინოსანმა ქვრივ დედოფალმა.**

**პეტრეს ქმნილებავ! მე მიყვარს შენი**

**მედიდურობით სავსე იერი,**

**ნევა მეფური და მძლავრი დენით,**

**ნაპირთ გრანიტი პირმშვენიერი,**

**შენი გალავნის თუჯი ქსოვილი,**

**შენ მოდუნებულ ღამეთა სვლაში**

**სინათლე, არა მთვარით თოვილი,**

**როცა ვკითხულობს მე ჩემს ოთახში**

**და ვწერ ულამფოდ, როგორც ლანდები**

**ჩანან ქუჩები ყრუ გიგანტები,**

**ირგვლივ სიჩუმე, ნათელი არი**

**საამირბარო დიდი ისარი.**

**ცისკარი ცისკარს ცვლის მოკამკამეს,**

**არ უშვებს წყვდიადს ოქროსფერ ცაზე,**

**ნახევარ საათს ის უთმობს ღამეს,**

**რომ კვლავ გამოჩნდეს ღრუბლების გზაზე.**

**მე მიყვარს შენი მკაცრი ზამთარი,**

**შენი ყინვები, ჰაერი, ჩრდილი,**

**ნევის ნაპირას მარხილნი ჩქარი,**

**და ქალწულთ სახე ვარდისფრად შლილი!**

**მიყარს ხმაური მბრწყინავ ბალებით**

**და უცოლოთა ქეიფი მალი,**

**როცა დუღს ჭიქა აშხრიალებით**

**და იწვის პუნშის ცისფერი ალი.**

**მარისის მინდვრებზე ჰხიბლავს ოცნებას**

**სამხედრო ძალთა მსვლელობა მარდი,**

**ქვეითი ჯარის და ცხენოსნების**

**ერთფეროვანი შნო და ნავარდი;**

**მწყობრად დარხეულ ლაშქართ წყებაში,**

**ნაბრძოლ, დაფლეთილ დროშათ ფრიალი,**

**სპილენძიანი ქუდთ კრიალი,**

**რომ დაცხრილულან ომების წვაში!**

**მიყვრს, სატახტო ქალაქო, შენი**

**ციხე-სიმაგრის გრგვინვა და ალი,**

**როს მეფის ოჯახს - აღსავსეს ლხენით**

**შესძენს საჩუქრად ვაჟს დედოფალი.**

**ან თავის მტრების დაძლევის გამო,**

**რუსეთს ზეიმი აქვს გამარჯვებულს,**

**ან ტეხავს ნევა ყინულთა კრებულს,**

**და მიაქვს იგი ზღვისკენ - აგზნებულს**

**მით, რომ მაისი მოდის საამო.**

**პეტრეს ქალაქო! იყავ დიდებით,**

**როგორც რუსეთი მძლავრი, რჩეული,**

**და შენთან ერთად აწ დამშვიდებით**

**დაცხრეს სტიქია უკვე ძლეული.**

**დე, დაივიწყონ მტრობა, გოდება**

**ფინურ ტალღებმა; გათავდეს დავა!**

**ამაო არის ურჩობა კვალად**

**და პეტრეს ძილის აწ შეშფოთება!**

**დრო იყო ავი და საგანგებო,**

**ბევრში მეტყველებს იმ დღეთა გრძნობა,**

**მინდა გიამბოთ, ამხანაგებო,**

**თქვენ სევდიანი ჩემი მოთხრობა.**

**ნაწილი პირველი**

**ნოემბრის სუსხით ზეცა ზრიალებს,**

**პირქუშ პეტროგრადს თავს დასტრიალებს.**

**ნევა, როგორც რომ კაცი სნეული,**

**თავი საწოლში ბორგავს, მძვინვარებს.**

**და მისი ტალღა ბრაზმორეული**

**ისევ ასკდება გალავნის კარებს.**

**გვიანღა იყო. ღამე დგებოდა,**

**წვიმა ფანჯარას ეხეთქებოდა.**

**ღმუოდა ქარი სიბრაზით, წყენით.**

**ამ დროს დაბურნდა სახლში ევგენი.**

**მაშ ჩვენ დავარქვათ გმირს ეს სახელი,**

**კარგია მისი გამოძახილი,**

**მას შეეჩვია ჩემი კალამი,**

**და ეგებება ძველი სალამით.**

**ჩვენ არ გვჭირდება იმის გვარი,**

**თუმა წარსულ დროთა წარსულ არეში**

**ის იყო მძლავრი და მოთარეშე,**

**მტერს არაერთხელ დასცა თავზარი,**

**ის კარამზინის იცნო თხზულებამ,**

**ვით ჩვენი ქვეყნის დიდი თქმულება,**

**დღეს კი ეს გვარი, წინათ ქებული,**

**არის ყველასგან დავიწყებული.**

**აქვს კალომნაში ევგენის ბინა,**

**ის სამსახურში ეწევა შრომას,**

**გაურბის იმას, რაც იყო წინათ,**

**არ გლოვობს მკვდარდა ნათესაობას,**

**და არც გარდასულ დროთა ყიჟინას.**

**როცა ევგენი სახლში დაბრუნდა,**

**სწრაფად გაიძორ თავის მაზარა,**

**მას დაძინება ძლიერად უნდა,**

**მაგრამ სიმშვიდე რამ შეაზარა?**

**რაზენ ფიქრობდა იგი დავრდომით?**

**რომ ის ღარიბი იყო და შრომით**

**უნდა იპოვოს თავის ადგილი,**

**პატივისცემა, სახელი ტკბილი,**

**რომ ღმერთს შეეძლო მისთვის მიეცა**

**მეტი ფული და ჭკუა, რომ ზეცა**

**ზოგ ბედნიერებს წყალობს ყოველთვის,**

**რომ მას სიამე სოფლისა ელტვის,**

**რომ მისი ყოფა მეტად ძნელია,**

**რომ ის მსახურობს ორი წელია;**

**კიდევ ფიქრობდა, რომ ეს ავდარი**

**აღარ ცხრებოდა. მდინარე ჩქარი**

**სულ მატულობდა, ალბათ ხიდები**

**მოხსნეს - ნევაზე დანაკიდები,**

**რომ ქარიშხალი კვლავ ივალალებს,**

**რორმ ის პარაშას ვერ ნახავს მალე.**

**ის ატრიალდა ფიქრთა ჯარაში,**

**და ოცნებობდა იგი მწუხარედ.**

**- არ ქროდეს ქარი ესოდენ მწარედ,**

**წვიმა არ სცემდეს ბნელ ფანჯარაში!**

**ბოლოს თვალები**

**იმან დახუჭა განაწვალები.**

**ავდრიან ღამის წყვდიადი ქრება,**

**დღე გაფითრებულ ნისლად იშლება,**

**საშინელი დღე!**

**ნევა იმ ღამით**

**გარბოდა ზღვისკენ, მაგრამ გრიგალი**

**მას არ უშვებდა შეურიგალი,**

**და მოიქანცა ნევა თამამი.**

**მის ნაპირებზე მეორე დილით**

**გამოჩნდა ხალხი სწრაფ თავმოყრილი,**

**წყლებს გახელებულს უცქერდა ყველა,**

**ცვლის ტალღას ტალღა ვეებერთელა.**

**მაგრამ უბედან ქარის სვეტებით**

**გადაღობილი ნევა სიმაღლით**

**უკან იხევდა დანაფეთები,**

**და ის კუნძულებს ფარავდა წყალით.**

**მთლად გატიალდა ამინდი ავი**

**და გაიბერა ნევა პირშავი,**

**დუღდა ვით ქვაბში წყალი ღმუილით**

**გავერანებით, მეტი შხუილით.**

**უცბად გაცოფდა, გადიქცა მხეცად,**

**მოულოდნელად თვით ქალაქს ეცა.**

**მის წინ გაიქცა ყველა მცხოვრები,**

**ტალღებს ვერავინ ვეღარ აჩერებს,**

**- ეწვიენ სარდაფთ - შეუპოვრები,**

**მოაწყდნენ არხნი თვის მოაჯირებს.**

**წელამდე ფარავს პეტროპოლს წყალი,**

**ვით ტრიტონი სცურავს ახალი.**

**ტალღების ალყა! სიბრაზით ხტიან**

**და ქურდებივით ჩუმად ძვრებიან**

**ფანჯრებში. საჭით ამტვრევენ მინებს**

**ნავები. რისხვა ეწვია ბინებს.**

**ყოველივეა ტალღათ ზვარაკი:**

**სახურავს, კედლებს იტაცებს ზვირთი,**

**სცურავს დაშლილი ქოხების ტვირთი,**

**და საქონელი - ვაჭართ მარაგი,**

**ღარიბთან მცირე ავლა-დიდება,**

**მოტაცებული წყალზე ხიდები:**

**წალეკილ საფლავთ ჩანს კუბოები**

**ყველგან ქუჩებში. ხედვენ ბრბოები**

**ღვთის რისხვას ხალხი შიშისაგან გმინავს**

**ვაი! იღუპვის საზრდო და ბინა!**

**სადღა ვიშოვით? მართავდა მაშინ**

**რუსეთს ხელმწიფე განსვენებული,**

**ის აივანზე გაჩნდა ვნებული.**

**სთქვა: - ამ ღვთიური რისხვის წინაშე**

**მეფენი გრძნობენ თავის უძლურობას!**

**სევდით უცქერის უბედურებას!**

**და მოედნები იდგნენ ვით ტბები,**

**და შედიოდნენ მათში ქუჩები**

**მდინარეებად. სასახლე ჰგვანდა**

**სევდიან კუნძულს და ობლად ჩანდა.**

**მეფემ სთქვა სიტყვა და გენერლები**

**ეწვივნენ ქუჩებს საშიში გზებით,**

**ტალღებს - ავარდნილს უღრმჯეს ფსკერიდან**

**ისინი წუთით არ მოერიდნენ, -**

**შველიან ხალხსა, რომ გმინავს მწარედ,**

**და იღუპება სახლში და გარეთ.**

**პეტრეს მოედანს ამკობს ახალი**

**სახლი რჩეული და ტანმაღალი.**

**მის აივანზე მუდმივ დარაჯად**

**აწეულ თათით დგას ორი ლომი,**

**თითქოს ცოცხალი და დაუდგრომი.**

**მარმარის მხეცზე სოველ ფარაჯით,**

**უქუდოდ, გულზე ხელებდაკრეფით**

**იჯდა ევგენი - ნაცემი შხეფით. . .**

**ის არ ნანობდა თავსი თავს - მკრთალი,**

**მას არ ესმოდა, თუ რარიგ წყალი**

**ბრაზობს და იმის ლანჩას ეხება,**

**როგორ გრგვინავენ ქარნის მეხებად,**

**როგორ მოაძრო გრიგალმა ქუდი,**

**ახსოდა სხვა დრო და სულ სხვა წუთი.**

**სასოწარკვეთით აღსავსე ცქრა**

**მხოლოდ ერთ მხარეს მან მიაშტერა.**

**და ამბოხებულ სიღრმის ზვირთები**

**კვლავ მოგორავდნენ, ვითარცა მთები.**

**ქარი ღმუოდა ტალღები ზევით**

**სახლის ნაფლეთი ჩანდა გარკვევით.**

**ო, ღმერთო, ღმერთო! წყალთა მეზობლად,**

**თითქმის უბესთან მდებარე ობლად**

**პატარა სახლი, ტირიფი, ყორე,**

**იქ მშვიდად ცხოვრობს არსება ორი:**

**ქვრივი ასულით. ოცნება შორი -**

**მისი პარაშა. სიზმრად თუ ხედავს**

**ყვლაფერ ამას? თუ არის ნეტავ**

**ჩვენი ცხოვრება - ყალბი ზმანება,**

**ბედის დაცინვა, ძირს დაქანება?**

**თითქოს მარმარმა მოჯადოებით**

**ის დაატყვევა თავისი ცქრით.**

**ვერ ჩამოსულა! წყლის ურდოები**

**ირგვლივ და მეტი სხვა არაფერი!**

**იმისკენ ზურგით შემოქცეული,**

**ხელშეუხებელ მაღალ მწვერვალზე,**

**სადაც ბობოქრობს ტალღა წყეული,**

**ამობოხებული მდინარის წყალზე -**

**მოჩანს მხედარი ბრინჯაოს რაშით,**

**ხელით - აწვდილი მაღლა ზეცაში.**

**ნაწილი მეორე**

**ნევამ იჯერა გული დარბევით,**

**და მოქანცულმა მეტ თავხედობით**

**იბრუნა პირი დანახარბევი,**

**რომ დატკბეს თავის ველურ ქმედობით. . .**

**თავის ნადავლი ზიზღით დატოვა**

**ასე ყაჩაღი, რომელსაც ხროვა**

**ახლას ავაზაკთ - დაესხმის სოფელს,**

**ყველაფერს მისცემს მახვილს ულმობელს. . .**

**ძარცვა, მკვლელობა და კბილთა ღრჭენა. . .**

**კვნესამ, განგაშმა წაიღო სმენა!**

**შემდეგ ნაძარცვით დატვირთულები,**

**დევნისა შიშით დაქანცულები,**

**ავაზაკები შინ იჩქარიან,**

**გზაში კარგავენ ნადავლს შარიანს.**

**წყალმა დაიკლო და ქვაფენილი**

**ბრწყინავს, უეცრას გამოჩენილი.**

**ეტრფის მდინარეს ჩვენი ევგენი,**

**მოცული შიშის ფარული სენით,**

**მხოლოდ მწუხარე ხმებისა მსმენი.**

**კიდევ ბრაზობენ ავი ზვირთები,**

**ზეიმის გრძნობით დანატვირთები,**

**თითქოს მათ კიდევ ხანძარი სწვავდა**

**და ქაფიანი ქურქი ფარავდა.**

**მძიმედ სუნთქავდა ნევა რხეული -**

**- ცხენი ბრძოლიდან გამოქცეული.**

**ევგენიმ წყალთან მისვლა გაბედა**

**და ნავს წააწყდა ის უცაბედად.**

**იგი მენავეს ახლა ეძახის,**

**რომელიც თავის უდარდელ სახით**

**ართმევს უზალთუნს მას გასამრჯელოს,**

**სჯერა: გაიტანს ტალღების ლელოს.**

**დიდხანს ებრძოდა მენიჩბე მარდი**

**ტალღებს - ამღვრეულს და გაბრაზებულს.**

**ნავი მისდევდა ზვირთების კრებულს,**

**თავის მგზავრებით მათი ნავარდის**

**ყოველ წუთს მსხვერპლი რომ გამხდარიყო,**

**მაგრამ მდინარემ ნავი გარიყა,**

**აი ნაპირი! საბრალო გარბის**

**ნაცნობი ქუჩით, უცქერის ხარბი**

**ადგილებს ჩვეულს და თან გარეულს,**

**სურათს საშინელს და სიზმარეულს!**

**და მის წინ ყრია უწესო გროვად,**

**რაც კი მდინარის რისხვამ დასტოვა.**

**დაშლილ ფიცრების გამოჩნდა ტევრი,**

**დანგრეულია სახლები ბევრი;**

**ზოგიერთები უკუღმა დგანან,**

**ვით ბრძოლის ველზე ყოველგან ჩანან**

**დამხრჩვალთ გვამები. მაშინ ევგენი**

**სასოწარკვეთილ და გიჟურ რბენით**

**იქ მიჰქრის, სადაც ბედი მარადი**

**ელის დაბეჭდილ უცხო ბარათით.**

**და იგი გარბის საოცარ გრძნობით.**

**უბე. . . სად არის სახლი ნაცნობი?**

**ზარდაცემული - იგი დგას სვეტად:**

**უკან დაბრუნდა ის უცაბედად.**

**ნაცნობ სახლისკენ ისევ იჩქარის,**

**აი ტირიფი. . . კვალი ჭიშკრის**

**არ ჩანს და სახლი აღარსად არის,**

**ის შებოჭილი დარდით, მწუხარე,**

**ეკამათება თავის თავს ცხარედ.**

**უცბად მიირტყა მან შუბლზე ხელი**

**და ახარხარდა. ღამისა ქსელი**

**მთრთოლვარე ქალაქს მოედვა ბნელი.**

**მაგრამ მცხოვრებლებს დიდხანს არ სძინავს,**

**ურთიერთშორის აქვთ საუბარი**

**გარდასულ დღეზე; დილა კი ბრწყინავს**

**სატახტოს თავზე - წითელ საფარით**

**ფარავს წარსული დღის ბოროტებას**

**და დარბეულთა კვნესა-გოდებას.**

**კვლავ ყოველივემ სახე ჩვეული**

**ისევ მიიღო და დარბეული**

**გამოდიოდა ქუჩაში ხალხი,**

**მის უგრძნობ სახეს არ აჩნდა თალხი.**

**კვლავს სამსახურში მოხელე მიდის,**

**აღებს ვაჭარი - არ მცოდნე რიდის -**

**მდინარისაგან სარდაფს გაძარცულს**

**და იმედი აქვს, რომ ზარალს წარსულს**

**იგი აიღებს მალე სხვებიდან.**

**ნავებს ზიდავენ ეზოებიდან,**

**გრაფი ხვოსტოვი კვლავ ლექსებს წერდა**

**და მირონცხებულ მგოსნის გზებითა**

**უბედურებას იგი უმღერდა.**

**მაგრამ საბრალო ჩემი ევგენი . . .**

**იგი მოიცვა სრულ დაღონებამ.**

**ვეღარ გაუძლო მისმა გონებამ**

**საშინელ განცდებს! ტყვექმნილი სმენით**

**ნევის და ქარის ხმაურს უსმენდა.**

**უცხო ფიქრებით აღვსილი, - კენტად**

**ის დადიოდა. რაღაც სიზმარი**

**მას აწვალებდა წუთი ცისმარი.**

**და შეპყრობილი საოცარ სენით,**

**არ ბრუნდებოდა სახლში ევგენი.**

**როცა გავიდა საკმაო ხანი,**

**მიაქირავა მისი საკანი**

**სახლის პატრონმა ხელმოკლე პოეტს.**

**ევგენი გაჰყვა აშლილ გონებას. . .**

**არ მიაკითხა თავის ქონებას.**

**ემალებოდა ბრბოს მიეთ-მოეტს.**

**დიდი ხანია მან დაგმო ბინა,**

**და ნავსდგურში ხშირად ეძინა.**

**ის სამოწყალოს გამოწვდილ ლუკმით**

**ცხოვრობდა, მუდამ მოხეტე, უქმი.**

**ბავშვნი ესროდნენ ქვებს იმას - ეულს,**

**მუდამ უცნაურს და ჩამოხეულს.**

**გზას არასოდეს ის არ ამჩნევდა,**

**და სცემდნენ მათრახს მეეტლეები.**

**ჰქროდნენ უმიზნოდ მისი დღეები,**

**და სწვავდა რაღა უთქმელი სევდა.**

**ფარულ განგაშით გაყრუებული,**

**ის ეწეოდა ყოფას შხამიანს,**

**და უსახური, მკრთალი, ვნებული**

**არც ნადირს ჰგავდა, არც ადამიანს.**

**არც ის და არც ეს, ვით ცოცხალ-მკვარი.**

**მას ნავსადგურში ერთხელ ეძინა,**

**და შემოდგომის იყო ავდარი.**

**ქარმა გასტეხა მდინარის ინა.**

**ტალღა სწვდებოდა ნაპირს ჩივილით,**

**საფეხურებთან ის მდუმარებდა,**

**ვით მომჩივანი გულისტკივილით**

**ყრუ მსაჯულების სასტიკ კარებტან,**

**გამოეღვიძა საბრალოს. ქარი**

**გმინავდა ისე, როგორც აფთარი,**

**ზეცას მდუღარე ცრემლი სდიოდა,**

**და შორს გუსაგის ხმა გაჰკიოდა.**

**უცბად წამოხტა ევგენი, იმას**

**მთელი წარსული საშინელება,**

**რაზედაც ფიქრი მას ეძნელება,**

**კვლავ წარმოუდგა, უსმენდა წვიმას.**

**ირგვლივ დაიწყო მან ხეტიალი,**

**სწრაფ შეაჩერა ნაბიჯთ ტრიალი,**

**თვალი მოავლო მან შიშით არეს,**

**სახლის სვეტებ ქვეშ ახლა ის არის;**

**იქ მოდარაჯე იდგნენ ლომები,**

**აწვდილი თათით, დაუდგრომები.**

**და მის პირდაპირ საშინელ ლანდად,**

**ირგვლივ შეზღუდულ და მაღალ კლდეზე,**

**აპყრობილ ხელით მხედარი ჩანდა,**

**ამაყად მჯდარი ბრიჯაოს ცხენზე.**

**ევგენი შეკრთა. მას მოაგონდა**

**კვლავ ყველაერი: ტალღათ კრებული,**

**წარღვნის ფართობი გააფთრებული,**

**სადაც სტიქიას ზეიმი ჰქონდა.**

**იცნო ლომები, ნისლით ბურვილი,**

**და ის მხედარი ბრინჯაოს თავიტ,**

**რომლის ულმობელ ამაყ სურვილით**

**ზღვასთან ქალაქი დაარსდა ავი.**

**საშინელია ის ამ წყვდიადში!**

**შუბლზე ბეჭედი იდუმალ ფიქრის!**

**ნეტა რა ძალა იმალვის მასში,**

**როგორი ცეცხლით იწვის ეს რაში?**

**ამაყო რაშო! შენ საით მიჰქრი,**

**და სად დაუშვებ ფეხებს გიჟ სვლაში?**

**სასტიკი ბედის მძლავრო მფლობელო!**

**განა შენ ასე უფსკრულის თავზე**

**რკინის აღვირით, ო, ულმობელო,**

**არ დააყენე რუსეთი ყალყზე?**

**და კვარცხლბეკს გულის აფრთხუაკებუთ**

**უვლის შეშლილი, მთლად მოცახცახე.**

**ის მიაჩერდა გიჟურ თვალებით**

**ძლევამოსილი მპყრობელის სახეს.**

**ისევ შეშფოთდა. თავისი შუბლით**

**ცივ მოაჯირის მიეკრა ფოლადს,**

**თვალნი აევსო უეცარ ღრუბლით,**

**და რაღაც ცეცხლმა ის აათრთოლა.**

**მოაწვა სისხლი. ის დადგა მკვახედ**

**ამაყ კერპის წინ, ბრაზმორეული,**

**და კბილთა ღრჭენით, ცოფიან სახით**

**სთქვა, შეპყრობილმა ძალით გრძნეულით:**

**"მაშ კარგი, ვნახოთ, აღმშენებელო!. . ."**

**უცბად გაიქცა განაქანები,**

**მას მოეჩვენა რაღაც ზმანებით,**

**რომ მეფის სახე შიშაღმგზნებელი**

**მისკენ მოიქცა სწრაფ მრისხანებით.**

**რბის ყრუ მოედნით საბრალო გიჟი,**

**უკან ხმაური მას ესმის შიშით:**

**თითქოს დამტვრეულ გრგვინვის გრიალი -**

**ცხენის თქარუნი - შორით შთენილი,**

**და უპასუხებს მძიმე ზრიალით**

**ამბოხებული მას ქვაფენილი.**

**განათებული ფერმკრთალი მთვარით,**

**ხელით - აწვდილით მაღლა ზეცაში**

**იმას ბრინჯაოს მოსდევს მხედარი**

**გამოჩენებულ და მგრგვინავ რაშით.**

**და მთელი ღამე საბრალო გიჟი,**

**სად არ წავიდა, ესმოდა შიშით,**

**რომ მას მოსდევდა მძიმე ჭენებით**

**იგი მხედარი მონაჩვენები.**

**და აის შემდეგ, როს უხდებოდა**

**იმ მოედანზე გავლა ევგენის,**

**იმის სახეზე შიში ჩნდებოდა,**

**ხელს მიიკრავდა ის გულზე ტკენით.**

**თითქოს აცხრობდა მის ცემას მარადს,**

**ქუდს გახუნებულს იხდიდა წყნარად,**

**და მიდიოდა განზე ძუნძულით.**

**არის პატარა ზღვაზე კუნძული:**

**ხანდახან მივა იქ ალმაცერად**

**მეთევზე თავის ღარიბი ფაცერით,**

**და თვით იკეთებს ის ვახშამს მცირეს;**

**ანდა მოხელე აქ მოდის კვირას**

**ნავით. ჩუმია მკვდარი სავანე,**

**მასზე არ ხარობს ბალახი მწვანე.**

**აქ წყალდიდობამ უბოროტესმა**

**მოაგდო ძველი სახლი ოდესმე.**

**და იგი ჩანდა, ვით ბუჩქი შავი,**

**და ის გასულ წელს გაზიდეს ნავით;**

**ის იყო თითქმის მთლად დანგრეული,**

**იმის კარებთან ევგენი ნახეს.**

**და მისი გვამი, ცივი, ეული,**

**ღვთის გულისათვის იქვე დამარხეს.**